แนวโน้มดัชนีเช้าลุ้นขึ้นต่อ
นักวิเคราะห์ฯคาดตลาดหุ้นไทยเช้านี้ลุ้นขึ้นต่อ แม้ตลาดต่างประเทศจะปรับฐานลงบ้าง แต่ตลาดหุ้นไทยอิงปัจจัยในประเทศเป็นหลัก โดยเฉพาะ Fund Flow ที่ยังคงไหลเข้าต่อเนื่อง หลังเงินบาทยังมีแนวโน้มแข็งค่า
28 ก.ย. 2553

นักวิเคราะห์ฯคาดตลาดหุ้นไทยเช้านี้ลุ้นขึ้นต่อ แม้ตลาดต่างประเทศจะปรับฐานลงบ้าง แต่ตลาดหุ้นไทยอิงปัจจัยในประเทศเป็นหลัก โดยเฉพาะ Fund Flow ที่ยังคงไหลเข้าต่อเนื่อง หลังเงินบาทยังมีแนวโน้มแข็งค่า 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสปรับตัวขึ้นต่อ ภาพรวมตลาดฯยังไม่มีอะไรเปลี่ยนแปลง ทุกอย่างยังมองเป็นบวกหมดถึงแม้ยุโรปหรือสหรัฐฯจะมีการปรับฐานลงมาบ้าง แต่ก็ไม่ได้มีนัยยะอะไรกับตลาดหุ้นไทยมากนัก เพราะตลาดบ้านเราอิงปัจจัยในประเทศเป็นหลัก โดยเฉพาะ Fund Flow ที่ยังไหลเข้าต่อเนื่อง หลังเงินบาทมีแนวโน้มแข็งค่าต่อ ซึ่ง Fund Flow  ถือว่าเป็นปัจจัยหลักในการขับเคลื่อนตลาดฯในตอนนี้          ประกอบกับภาพรวมเศรษฐกิจไทยตอนนี้มีแนวโน้มเติบโตขึ้น อย่างเมื่อวานนี้ก็มีการพูดกันว่าจีดีพีปีนี้มีโอกาสขยายตัวถึง 7.5%  และถ้ามองไปถึงไตรมาส 4 ก็ถือว่ายังเป็นไตรมาสที่สดใส เพราะฉะนั้นจึงทำให้ตลาดหุ้นมีโอกาสเดินหน้าต่อได้          "หุ้นช่วงนี้ยังเป็นจังหวะของการขึ้น เพียงแต่ว่าอาจจะมีเรื่องการขายทำกำไรเข้ามาด้วยก็ให้ระวัง ซึ่งเวลานี้สิ่งที่หนุนตลาดก็คือเรื่องของ Fund Flow ที่ยังเข้ามาขับเคลื่อนตลาดเป็นหลัก หลังจากที่ค่าเงินบาทยังแข็งค่าต่อ ก็เชื่อว่าต่างชาติยังไม่น่ารีบไปไหน น่าจะมีโอกาสของการซื้อต่อ เมื่อเป็นเช่นนั้นก็เชื่อว่าช่วงนี้เองถ้าหุ้นใหญ่ยังขยับปรับตัวดีขึ้นนักลงทุนบ้านเราก็คงจะยังเทรดกันอยู่"นายเจริญ กล่าว           ส่วนตลาดหุ้นอื่นในภูมิภาคเอเชียเช้าเคลื่อนไหวในแดนลบเป็นส่วนใหญ่ หลังจากที่ดาวโจนส์ปิดลบเมื่อคืนนี้ พร้อมให้แนวรับ 960 จุด แนวต้าน 975 จุด